## Camarero critica que el problema de la immigració no siga una prioritat per al Govern central

*** Retrau que es cancel·le la Conferència Sectorial de Migracions prevista per a demà
* Insta el Ministeri d'Inclusió, Seguretat Social i Migracions al fet que “deixe a un costat les excuses” i done una resposta a les comunitats autònomes davant de la greu crisi migratòria
* Sol·licita al Govern central informació puntual sobre qüestions com el trasllat de menors no acompanyats a la Comunitat Valenciana**

**València.**

La vicepresidenta segona i consellera de Serveis Socials, Igualtat i Habitatge, Susana Camarero, ha criticat que el problema de la immigració “no siga una prioritat” per al Govern central després de la cancel·lació de la Conferència Sectorial de Migracions prevista per a demà dilluns.

La vicepresidenta segona i consellera de Serveis Socials, Igualtat i Habitatge ha assenyalat que esta cancel·lació “demostra, una vegada més, que el Ministeri evita donar explicacions a les comunitats autònomes davant d’una qüestió tan greu com ho és la crisi migratòria i posa de manifest que manca d’una resposta d’Estat”.

En este sentit, Susana Camarero ha instat el Ministeri d’Inclusió, Seguretat Social i Migracions al fet que comence ja a oferir “informació puntual i transparent” sobre qüestions com el nombre de menors no acompanyats que estan sent traslladats a la Comunitat Valenciana.

Finalment, la vicepresidenta segona i consellera de Serveis Socials, Igualtat i Habitatge ha sol·licitat al Govern central que “deixe a un costat les excuses i informe d’una vegada les comunitats autònomes”, ja que “continuem desconeixent determinades qüestions que són imprescindibles per a poder organitzar els recursos i oferir a les persones migrants que estan sent traslladades a la Comunitat Valenciana l’atenció que mereixen”.

Fecha: 19/11/2023